Hanifa Kapidžić-Osmanagić

**Hanifa Kapidžić-Osmanagić** (Sarajevo, 30. novembar 1935. – Sarajevo, 20. septembar 2019.) bila je bosanskohercegovačka i jugoslavenska književna kritičarka, teoretičarka književnosti, esejistica, prevoditeljica, urednica i univerzitetska profesorica. Predavala je na Filozofskom fakultetu u Sarajevu, a bila je i članica Akademije nauka i umjetnosti Bosne i Hercegovine te predsjednica P.E.N. Centra Bosne i Hercegovine.

## Biografija 
Diplomirala je na Odsjeku za romanske jezike Filozofskog fakulteta u Sarajevu. Nakon završetka studija izabrana je za asistenticu za francusku književnost, a kasnije je napredovala do zvanja redovne profesorice za savremenu francusku književnost. U periodu 1960–1963. bila je lektorica za srpskohrvatski jezik na Univerzitetu u Dijonu, gdje je 1963. odbranila doktorsku disertaciju *Le surréalisme serbe dans ses rapports avec le surréalisme français*.

U univerzitetskoj karijeri obavljala je dužnosti šefice Katedre za francusku književnost, predsjednice Vijeća Odsjeka za romanistiku, dekanese Filozofskog fakulteta u Sarajevu od 1973. do 1975. te prorektorice Univerziteta u Sarajevu od 1985. do 1988. Tokom opsade Sarajeva nastavila je raditi u gradu, a potom je na poziv francuskih institucija držala predavanja u Francuskoj, Švicarskoj i Španiji.

Za dopisnu članicu ANUBiH-a izabrana je 1995, a za redovnu 2005. Bila je predsjednica P.E.N. Centra Bosne i Hercegovine od 1997. do 2001, a potom i njegova potpredsjednica do 2005.

## Naučni i književni rad 
Kapidžić-Osmanagić bavila se književnošću 20. i 21. stoljeća, naročito francuskom i komparativnom književnošću, književnošću Bosne i Hercegovine te teorijom književnosti. U središtu njenog interesiranja bili su nadrealizam, egzistencijalizam, strukturalizam, poststrukturalizam i žensko pismo u modernizmu i postmodernizmu.

Objavila je više knjiga studija, eseja i književnokritičkih radova, među kojima su *Srpski nadrealizam i njegovi odnosi sa francuskim nadrealizmom* (1966), *Hrestomatija srpskog nadrealizma. Poezija i tekstovi* (1970), *Hrestomatija srpskog nadrealizma. Teorija i kritika* (1970), *Suočenja. Od nadrealizma do strukture* (1976), *Suočenja II. Portreti i prigode* (1981), *Suočenja III. Begić – Ristić – Davičo – Krleža...* (1986), *Poezija 1945–1980. Pjesnici lirske apstrakcije* (1992; drugo izdanje 1999), *Sarajevo, Sarajevo... Suočenja IV* (1998), *U brzake vremena. Suočenja V* (2003) i *Ogledi o Hélène Cixous. Ka poetici idiomatičke razlike* (2011).

Bila je i dugogodišnja glavna urednica časopisa *Novi Izraz*.

## Nagrade i priznanja 
Dobitnica je Šestoaprilske nagrade Grada Sarajeva, Dvadesetsedmojulske nagrade Bosne i Hercegovine, nagrade *Svjetlosti* za esej godine objavljen u časopisu *Izraz* te priznanja *Fund for Free Expression Award* iz SAD-a 1993.

## Reference 
Kategorija:Rođeni 1935.
Kategorija:Umrli 2019.
Kategorija:Biografije, Sarajevo
Kategorija:Bosanskohercegovački književni kritičari
Kategorija:Bosanskohercegovački prevodioci
Kategorija:Bosanskohercegovački pisci
Kategorija:Članovi P.E.N. Centra Bosne i Hercegovine
Kategorija:Članovi ANUBiH
Kategorija:Dekani Filozofskog fakulteta u Sarajevu
Kategorija:Odsjek za romanistiku Filozofskog fakulteta u Sarajevu